Maak jou besigheid virusbestand: Deel 2 - Corona Krisissentrum
Tuis / Covid 19 en die ekonomie / Maak jou besigheid virusbestand: Deel 2
Maak jou besigheid virusbestand: Deel 2
Teen hierdie tyd is mense wêreldwyd deeglik bewus van die impak wat Covid-19 op die ekonomie het. Ons het weliswaar te doen met 'n paradoksale situasie; aan die een kant is selfisolasie tot dusver bewys as die beste metode om die verspreiding van die virus te bekamp maar aan die ander kant is ekonomiese instandhouding letterlik broodnodig.
Vir die ekonomie om nie totaal in duie te stort nie, moet mense werk. Sekere industrieë of beroepe kan relatief normaal voortgaan met werksaamhede by die huis, terwyl dit vir ander nie moontlik is nie.
President Cyril Ramaphosa het op 23 Maart aangekondig dat Suid-Afrika vanaf middernag op 26 Maart amptelik in 'n staat van inperking sal wees. Daar sal wel sleutelsektore wees wat funksioneel sal bly. Dít sluit in:
Kos en noodsaaklike produkte: Supermarkte en vulstasies.
Noodsaaklike produkte sluit in toiletpapier, skoonmaakmiddels, ontsmettingsmiddels, persoonlike higiëne produkte, beddegoed en klere en noodsaaklike produkte vir gesondheidsorgsentrums.
Elektrisiteit: Private en openbare diensverskaffers. Werknemers wat noodsaaklik is vir die opwekking, transmissie en verspreiding van elektrisiteit. Dit sluit in munisipaliteite, verskaffers van logistieke dienste en roumateriale sowel as diensverskaffers wat onderhoud doen.
Watervoorsiening, riolering en sanitasie: Private en openbare diensverskaffers wat 'n noodsaaklike rol speel in tradisionele watervoorsiening en sanitasie sowel as diensverskaffers verantwoordelik vir die toevoer van draagbare water op grootmaat. Dit omvat munisipaliteite sowel as verskaffers van chemikalieë, materiale en relevante toerusting.
Inligtingstegnologie: Private en openbare diensverskaffers soos datasentrums, optiese kabel infrastruktuur (vesel), opvangstorings en -antennas.
Kritieke sakekontinuïteitsdienste ter ondersteuning van gesondheid en veiligheid van werkers:
Kos en noodsaaklike dienste
Vervaardiging van gesondheidsverwante produkte, voorrade, toestelle, toerusting en medisyne sowel as aanvullende gesondheidsprodukte.
Kosvoorsieningsverwante produkte en dienste soos landbou, veeartsenykundige, fitosanitêre dienste; dienste net betrekking tot plaagbeheer sowel as chemiese en bemestingstofverskaffers.
Bosbou en saagmeules vir produksie van weggooibare higiëne- en gesondheidsprodukte soos toiletpapier sowel as diensverskaffers wat verantwoordelik is vir produksie van verpakking van noodsaaklike produkte.
Aanlegte vir die produksie van kos en drank.
Pakhuise, vervoer en logistieke dienste van kos en noodsaaklike produkte.
Hawens, paaie en spoornetwerke sal oop bly vir vervoer, invoer en uitvoer van noodsaaklike produkte.
Gesondheidsorgsentrums, apteke en laboratoriums.
Dienssentrums vir maatskappye wat onder sakekontinuïteitsdienste gelys is.
Professionele dienste ten opsigte van vakmanskap.
Skoonmaak- en wasgoeddienste sowel as gasvryheidsdienste ter ondersteuning van noodsaaklike en sakekontinuïteitsdienste soos bo genoem.
Hotelle, lugrederye en voertuigverhuringsagentskappe tot die mate dat hulle personeel van noodsaaklike en sakekontinuïteitsdienste kan bystaan in die uitvoer van hulle pligte.
Finansiële en versekeringsdienste om noodsaaklike en sakekontinuïteitsdienste te ondersteun en om oorbruggingskapitaal aan besigheidseienaars te bied.
Kommunikasie- en mediadienste soos televisie, radio, die pers en aanlynmedia.
Kenners is dit verder eens dat werkgewers wetlik verplig is om die gesondheid en veiligheid van alle werknemers sowel as persone wat deur hierdie werksaamhede geaffekteer kan word, te verseker.
Indien jy aan die stuur is van 'n maatskappy of organisasie waar tuiswerk vir alle werknemers nie 'n opsie kan wees nie, is daar beslis maatreëls wat in plek gestel kan word om 'n ekonomiese bydrae te maak en steeds jou werknemers veilig te hou.
In die eerste deel van die artikel ("Maak jou besigheid virusbestand: Deel 1") is daar gefokus op wenke oor hoe jy jou arbeidsorganisasie kan bestuur om sterker aan die ander kant uit te kom, te midde van Covid-19 (kliek hiér vir 'n eenbladsy-opsomming van 'n voorbeeld-reaksiestruktuur wat maatskappye en organisasies kan gebruik).
In deel twee van dié reeks oor hoe om jou besigheid virusbestand te maak word daar gefokus op 'n Covid-19-krisissentrum wat maatskappye en organisasies kan oprig om ekonomiese aktiwiteite en onsekerhede oor dié pandemie te bestuur en die beste moontlike besluite te neem. Hierdie artikel bied verdere aksiestappe wat maatskappye en organisasies kan doen om beide produktiwiteit en veiligheid in die werksplek te verseker, sowel as antwoorde oor sekere brandende Covid-19 verwante arbeidskwessies.
Oprig van 'n krisissentrum
McKinsey & Company, 'n onderneming wat top-ondernemings help om veld te wen op die wêreldtoneel, stel die oprigting van 'n krisissentrum aan maatskappye en organisasies voor wat fokus op die spesifieke maatskappy/organisasie se werksaamhede.
Só 'n krisissentrum behels die organisering van 'n leierskapspan vir maatskappye en organisasies wat op die volgende fokus (klik hiér vir 'n werkbare voorbeeld van 'n krisissentrum vir jóú maatskappy/organisasie):
Kommunikasie en regulatoriese vereistes.
Welstand en welvaart van die werknemers.
Bestuur van die verskaffingskettings.
Bestuur van geboue en persele.
Bestuur en installasie van relevante tegnologie.
Bestuur van finansies.
Praktiese stappe wat geneem kan word
McKinsey & Company stel ook sekere aksiestappe voor wat deur die krisissentrums van maatskappye of organisasies geïmplementeer kan word om die welstand van die besigheid en dié van sy werknemers te verseker. Hierdie aksiestappe behels praktiese wenke op basiese, gematigde en uitgebreide vlak op die volgende terreine (Klik hiér om dié aksiestappe af te laai):
Die fisiese werkplek
Gesondheid en regeringsbetrokkenheid
Goed, jy het nou 'n krisissentrum op die been gebring en sekere maatreëls geïmplementeer om jou personeel veilig te hou, maar jy het nog vrae oor die veiligheid van die personeel wat nie van die huis af kan werk nie en dus nog op die besigheidsperseel is:
Vraag 1: Is daar risiko's verbonde aan die gebruik van biometriese stelsels vir toegang tot werkplekke, en indien wel, hoe kan infeksie voorkom word?
Ja, die virus kan oorgedra word deur direkte kontak met 'n besmette oppervlak.
Oppervlaktes kan ontsmet word met 'n ontsmettingsmiddel wat ten minste 70% alkohol bevat.
Ná kontak met die biometriese stelsel moet die kontakoppervlak skoongemaak word en werknemers moet hul hande met seep was of dit met 'n handontsmettingsmiddel ontsmet.
McKinsey & Company stel voor dat vingerafdruktoegangsisteme oorgeskakel moet word in retinale toegangsisteme om verspreiding te verminder.
Vraag 2: Is daar risiko's verbonde aan die gebruik van asemtoetsers om vir alkohol te toets, en indien wel, hoe kan infeksie voorkom word?
Alkoholtoetse by werkplekke, veral by hoë-risiko werkplekke, is baie belangrik in die bestuur van gesondheid en veiligheid.
Die sekuriteitswag wat die asemtoetser beheer, loop uiteraard 'n risiko om met die virus besmet te word en daarom is dit belangrik dat hy/sy 'n toepaslike masker en handskoene dra en die apparaat sowel as die onmiddellike omgewing deurlopend ontsmet.
Die apparaat van die asemtoetse moet deeglik skoongemaak word met die geskikte ontsmettingsmiddels na elke werknemer wat getoets is. Dit sal ook wys wees om weggooibare pypies te kry.
Vraag 3: Bestaan daar in oopplan-werkruimtes waar meer as 100 mense werk, die risiko vir besmetting met die virus en wat kan daaraan gedoen word?
McKinsey & Company stel die herstrukturering van groot oopplanruimtes voor waar sleutelpersoneel verdeel kan word om in verskillende areas van die werksplek te sit omdat die byeenkoms van 100+ mense ingevolge die Wet op Rampbestuur verbied word.
Werkgewers behoort ook slegs 'n sekere hoeveelheid personeel op 'n slag in gemeenskaplike areas soos kafeterias, badkamers en vergaderlokale toe te laat. Die Nasionale Instituut vir Beroepsgesondheid (NIOH) stel voor dat werkers in oopplankantore nie minder as twee meter van mekaar af sit nie en dat werksoppervlaktes uurliks ontsmet word, of dat werkers uurliks hulle hande met water en seep (vir te minste 20 sekondes) moet was.
Vraag 4: Indien 'n werknemer die virus by die werkplek opdoen, sal dit beskou word as 'n beroepsiekte?
Ja, indien jy in 'n beroep (soos byvoorbeeld die mediese sektor) werk waar daar 'n hoë risiko is om met die virus besmet te word, sal dit geklassifiseer word as 'n beroepsiekte.
Indien jy met die virus besmet is en jy werk nie in 'n beroep met 'n hoë risiko vir besmetting nie, gaan dit moeilik wees om te eis ingevolge die Wet op Vergoeding vir Beroepsbeserings en -siektes.
Die siekte is nie een van die gelyste siektes in die wet nie, wat beteken dat die werknemer kan eis indien hy/sy 'n oorsaaklike verband tussen sy/haar werkplek, werksaamhede en Covid-19 by wyse van mediese bewysstukke kan bewys.
Indien 'n werknemer by die werk deur 'n ander persoon besmet word, kan dit nie geklassifiseer word as 'n beroepsiekte nie.